สรุปภาวะตลาดต่างประเทศ ประจำวันที่ 23 ม.ค.63
สรุปภาวะตลาดต่างประเทศ ประจำวันที่ 23 ม.ค.63
สรุปภาวะตลาดต่างประเทศ ประจำวันที่ 23 ม.ค.63
24 ม.ค. 2563

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (23 ม.ค.) โดยหุ้นกลุ่มธุรกิจสุขภาพร่วงลงหลังจากมีรายงานว่าไวรัสโคโรนาสายพันธุ์ใหม่แพร่ระบาดอย่างรวดเร็ว ขณะที่หุ้นกลุ่มธนาคารร่วงลงตามทิศทางอัตราผลตอบแทนพันธบัตรสหรัฐ อย่างไรก็ดี ดัชนี S&amp;P500 ยังคงปิดในแดนบวก ขณะที่ดัชนี Nasdaq ปิดทำนิวไฮ โดยได้แรงหนุนจากราคาหุ้นเน็ตฟลิกซ์ที่พุ่งขึ้นกว่า 7%
ดัชนีเฉลี่ยอุตสาหกรรมดาวโจนส์ปิดที่ 29,160.09 จุด ลดลง 26.18 จุด หรือ -0.09% ขณะที่ดัชนี S&amp;P500 ปิดที่ 3,325.54 จุด เพิ่มขึ้น 3.79 จุด หรือ +0.11% และดัชนี Nasdaq ปิดที่ 9,402.48 จุด เพิ่มขึ้น 18.71 จุด หรือ +0.20%
ตลาดหุ้นยุโรปปิดปรับตัวลงเมื่อคืนนี้ (23 ม.ค.) โดยลดลงเป็นวันที่ 4 ติดต่อกันแล้ว เนื่องจากนักลงทุนวิตกว่าการระบาดของเชื้อไวรัสโคโรนาสายพันธุ์ใหม่ในจีน ทำให้เกิดความไม่แน่นอนเกี่ยวกับผลกระทบด้านเศรษฐกิจ ขณะที่หุ้นกลุ่มธนาคารปรับตัวลงหลังธนาคารกลางยุโรป (ECB) ลงมติตรึงอัตราดอกเบี้ยตามคาด
ดัชนี Stoxx Europe 600 ลดลง 0.71% ปิดที่ 420.03 จุด
ดัชนี CAC-40 ตลาดหุ้นฝรั่งเศสปิดที่ 5,971.79 จุด ลดลง 39.18 จุด, -0.65%, ดัชนี DAX ตลาดหุ้นเยอรมันปิดที่ 13,388.42 จุด ลดลง 127.33 จุด, -0.94% และดัชนี FTSE 100 ตลาดหุ้นลอนดอนปิดที่ 7,507.67 จุด ลดลง 64.25 จุด, -0.85%
ตลาดหุ้นลอนดอนปิดปรับตัวลงเมื่อคืนนี้ (23 ม.ค.) เนื่องจากนักลงทุนเทขายหุ้นซึ่งเป็นสินทรัพย์เสี่ยงออกมา ท่ามกลางความวิตกเกี่ยวกับการระบาดของเชื้อไวรัสโคโรนาสายพันธุ์ใหม่ในจีน ขณะที่หุ้นกลุ่มการเงินร่วงลง หลังธนาคารกลางยุโรป (ECB) ลงมติคงอัตราดอกเบี้ยที่ระดับต่ำสุดเป็นประวัติการณ์
ดัชนี FTSE 100 ตลาดหุ้นลอนดอนปิดที่ 7,507.67 จุด ลดลง 64.25 จุด หรือ -0.85%
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงติดต่อกันเป็นวันที่ 3 เมื่อคืนนี้ (23 ม.ค.) เนื่องจากนักลงทุนกังวลว่า การแพร่ระบาดของไวรัสโคโรนาสายพันธุ์ใหม่จะส่งผลกระทบต่อการขยายตัวทางเศรษฐกิจและความต้องการใช้น้ำมันในตลาดโลก โดยความกังวลดังกล่าวได้บดบังปัจจัยบวกจากรายงานของสำนักงานสารสนเทศด้านพลังงานสหรัฐ (EIA) ซึ่งระบุว่า สต็อกน้ำมันดิบของสหรัฐลดลงสวนทางกับการคาดการณ์ของนักวิเคราะห์ 
สัญญาน้ำมันดิบ WTI ส่งมอบเดือนมี.ค. ร่วงลง 1.15 ดอลลาร์ หรือ 2% ปิดที่ 55.59 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. ลดลง 1.17 ดอลลาร์ หรือ 1.9% ปิดที่ 62.04 ดอลลาร์/บาร์เรล 
สัญญาทองคำตลาดนิวยอร์กปิดบวกเมื่อคืนนี้ (23 ม.ค.) เนื่องจากนักลงทุนเข้าซื้อสินทรัพย์ปลอดภัยหลังจากมีรายงานว่า จำนวนผู้ป่วยที่ติดเชื้อไวรัสโคโรนาสายพันธุ์ใหม่เพิ่มขึ้นอย่างรวดเร็ว ซึ่งสร้างความวิตกกังวลเป็นวงกว้างในขณะนี้ นอกจากนี้ การร่วงลงของตลาดหุ้นทั่วโลก ยังเป็นอีกปัจจัยที่หนุนแรงซื้อทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 8.7 ดอลลาร์ หรือ 0.56% ปิดที่ 1,565.4  ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 0.1 เซนต์ หรือ 0.01% ปิดที่ 17.829 ดอลลาร์/ออนซ์
สัญญาพลาตินัมส่งมอบเดือนเม.ย. ร่วงลง 14 ดอลลาร์ หรือ 1.37% ปิดที่ 1,007.3 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 6.60 ดอลลาร์ หรือ 0.3% ปิดที่ 2,329 ดอลลาร์/ออนซ์
ยูโรอ่อนค่าลงเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (23 ม.ค.) หลังจากที่ประชุมธนาคารกลางยุโรป (ECB) มีมติคงอัตราดอกเบี้ยและประกาศเดินหน้าซื้อพันธบัตรตามมาตรการผ่อนคลายเชิงปริมาณ (QE) ขณะที่เงินเยนแข็งค่าเนื่องจากนักลงทุนแห่ซื้อสินทรัพย์ปลอดภัย ท่ามกลางความกังวลเกี่ยวกับไวรัสโคโรนาสายพันธุ์ใหม่ที่กำลังแพร่ระบาดอย่างรวดเร็ว
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1055 ดอลลาร์ จากระดับ 1.1092 ดอลลาร์ ขณะที่เงินปอนด์อ่อนค่าลงแตะที่ระดับ 1.3117 ดอลลาร์ จากระดับ 1.3133 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6841 ดอลลาร์สหรัฐ จากระดับ 0.6843 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 109.52 เยน จากระดับ 109.88 เยน และอ่อนค่าเมื่อเทียบกับดอลลาร์แคนดา ที่ระดับ 1.3128 ดอลลาร์แคนาดา จากระดับ 1.3143 ดอลลาร์แคนาดา แต่หากเทียบกับฟรังก์สวิส ดอลลาร์แข็งค่าขึ้นแตะที่ระดับ 0.9696 ฟรังก์ จากระดับ 0.9683 ฟรังก์